钦定古今图书集成/明伦汇编/氏族典/第306卷 > 《廖用贤尚友录》 > 康绚
## 钦定古今图书集成/明伦汇编/氏族典/第306卷 > 《廖用贤尚友录》 > 康绚

按《梁书康绚传》：“绚字长明，华山蓝田人也。其先出自
康居。晋时陇右乱，迁于蓝田。绚少俶傥有志气。齐文
帝为雍州刺史，召为西曹书佐。永明三年，除奉朝请。
文帝在东宫，以旧恩引为直后，以母忧去职。服阕，除
振威将军、华山太守。推诚抚循，荒馀悦服。迁前军将
军，复为华山太守。永元元年，义兵起，绚举郡以应高”
祖，除西中郎南康王中兵参军。天监元年，封南安县
男，除辅国将军、竟陵太守。七年，司州三关为魏所逼，
诏假绚节、武旅将军，率众赴援。九年，迁假节、督北兖
州缘淮诸军事、振远将军、北兖州刺史、征骠骑临川
王司马，加左骁骑将军，寻转朱衣直阁。十三年，迁太
子右卫率，假节、都督淮上诸军事。十五年，以为持节、
都督司州诸军事、信武将军、司州刺史，领安陆太守。
绚在州三年，大修城隍，号为严政。十八年，征为员外
散骑常侍，领长水校尉。普通元年卒，谥曰壮。绚宽和
少喜惧，在朝廷见人如不能言，号为长厚。在省每寒
月，见省官䍀缕，辄遗以襦衣，其好施如此。子悦嗣。